CELEX: 62021TN0493
Language: mt
Date: 2021-08-06 00:00:00
Title: Kawża T-493/21: Rikors ippreżentat fis-6 ta’ Awissu 2021 – Equinoccio-Compañía de Comercio Exterior vs Il-Kummissjoni

8.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 452/43
            
         
      Rikors ippreżentat fis-6 ta’ Awissu 2021 – Equinoccio-Compañía de Comercio Exterior vs Il-Kummissjoni
      (Kawża T-493/21)
      (2021/C 452/54)
      Lingwa tal-kawża: l-Ingliż
      
         Partijiet
      
      
         Rikorrenti: Equinoccio-Compañía de Comercio Exterior (Madrid, Spanja) (rappreżentanti: R. Sciaudone u D. Luff, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla l-kontrofirma tad-Delegazzjoni tal-Unjoni Ewropea f’Ankara relatata mal-likwidazzjoni tal-garanzija finanzjarja (l-“att ikkontestat”) invokata mill-Ministeru Tork għax-Xjenza, l-Industrija u t-Teknoloġija – Direttorat Ġenerali għall-Unjoni Ewropea u Affarijiet Barranin – Direttorat tal-programm finanzjarju tal-Unjoni;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq ksur tad-dmir ta’ diliġenza, tad-dmir ta’ imparzjalità, tal-prinċipju ta’ opportunitajiet ugwali u tal-Artikolu 78 tar-Regolament Finanzjarju (1).
                  
                              —
                           
                           
                              Permezz ta’ dan il-motiv, ir-rikorrenti ssostni li l-Kummissjoni ma vverifikatx id-deċiżjoni meħuda mill-awtoritajiet Torok li tiġi llikwidata l-garanzija. Fil-fatt, il-Kummissjoni talbet lill-awtoritajiet Torok jivverifikaw huma stess din id-deċiżjoni. Dan l-aġir, skont ir-rikorrenti, jikser l-Artikolu 78 tar-Regolament Finanzjarju u l-Artikoli 82 tar-Regolament Delegat (UE) Nru 1268/2012 (2). Skont dawn id-dispożizzjonijiet, l-uffiċjal li jawtorizza tal-Unjoni għandu jivverifika personalment dawn id-dokumenti.
                           
                        
            
                  2.
               
               
                  It-tieni motiv ibbażat fuq ksur tal-obbligu ta’ motivazzjoni.
                  
                              —
                           
                           
                              Ir-rikorrenti ssostni li l-att ikkontestat ma pprovdilhiex biżżejjed informazzjoni sabiex jippermettilha tivverifika jekk l-att inkwistjoni huwiex fondat jew jekk huwiex ivvizzjat b’difett li jista’ jippermettilha tikkontesta l-legalità tiegħu quddiem il-qorti tal-Unjoni u, min-naħa l-oħra, sabiex jippermetti lil din l-istess qorti tistħarreġ il-legalità tiegħu.
                           
                        
            
                  3.
               
               
                  It-tielet motiv ibbażat fuq il-ksur tad-dritt għal smiegħ.
                  
                              —
                           
                           
                              Ir-rikorrenti ssostni li ma pparteċipatx għall-proċedura amministrattiva li l-Kummissjoni wettqet sabiex tiddeċiedi jekk tagħtix jew le l-istruzzjoni lid-delegazzjoni tal-Unjoni f’Ankara li tiffirma hi wkoll il-likwidazzjoni tal-garanzija.
                           
                        
            
                  4.
               
               
                  Ir-raba’ motiv ibbażat fuq il-ksur tal-prinċipju ta’ proporzjonalità.
                  
                              —
                           
                           
                              Ir-rikorrenti ssostni li l-Kummissjoni kisret il-prinċipju ta’ proporzjonalità billi naqset milli ssib bilanċ bejn it-talba tal-awtoritajiet kontraenti u s-somom dovuti lir-rikorrenti.
                           
                        
            
                  5.
               
               
                  Il-ħames motiv, ibbażat fuq żball manifest ta’ evalwazzjoni tal-kundizzjonijiet ta’ likwidazzjoni tal-garanzija.
               
            Huwa sostnut li l-att ikkontestat huwa vvizzjat bi żball manifest ta’ evalwazzjoni tal-kundizzjonijiet, kollha marbuta mal-allegat ksur tal-kuntratt ta’ servizz, applikabbli għal-likwidazzjoni tal-garanzija.
      
         (1)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1).
      
         (2)  Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU 2012, L 362, p. 1).